
Αθήνα, 11 Νοεμβρίου 2026

ΕΡΩΤΗΣΗ

Προς τους κ.κ. Υπουργούς 

Εθνικής Οικονομίας και Οικονομικών 

Ανάπτυξης

Θέμα: «Χρηματοδότηση και προστασία της λειτουργικής ρευστότητας των μικρών και πολύ μικρών επιχειρήσεων της Μαγνησίας»

Κατά τις συναντήσεις της 9ης Νοεμβρίου 2026 με την Ομοσπονδία Επαγγελματιών, Βιοτεχνών και Εμπόρων Μαγνησίας (ΟΕΒΕΜ) και τον Εμπορικό Σύλλογο Βόλου και Νέας Ιωνίας, οι δύο φορείς κατέθεσαν υπομνήματα στα οποία αναδεικνύουν ως βασικό πρόβλημα την περιορισμένη πρόσβαση των μικρών επιχειρήσεων σε χρηματοδότηση και κεφάλαιο κίνησης.
Η ΟΕΒΕΜ, που εκπροσωπεί 32 πρωτοβάθμια σωματεία, ζητά μόνιμο χρηματοδοτικό σχήμα κεφαλαίου κίνησης, ενίσχυση των μικροπιστώσεων και της εγγυοδοσίας, καθώς και ουσιαστικότερο χρηματοδοτικό ρόλο της Ελληνικής Αναπτυξιακής Τράπεζας. Ο Εμπορικός Σύλλογος ζητά χρηματοδοτικά προϊόντα προσαρμοσμένα στις ανάγκες των μικρών εμπορικών επιχειρήσεων, περιορισμένες εξασφαλίσεις και ισότιμη πρόσβαση στα αναπτυξιακά προγράμματα.
Κοινό αίτημα αποτελεί η προστασία της λειτουργικής ρευστότητας μέσω ακατάσχετου επαγγελματικού λογαριασμού. Η δυνατότητα κάλυψης μισθοδοσίας, προμηθευτών και βασικών λειτουργικών εξόδων συνδέεται άμεσα με τη συνέχιση της δραστηριότητας και τη διατήρηση των θέσεων εργασίας.
Επειδή η πρόσβαση των μικρών και πολύ μικρών επιχειρήσεων στους διαθέσιμους πόρους πρέπει να αποτυπώνεται με συγκεκριμένα στοιχεία, ανά μέγεθος, κλάδο και περιοχή,
Επειδή οι δύο φορείς ζητούν εργαλεία που ανταποκρίνονται στις πραγματικές ανάγκες των επιχειρήσεων της Μαγνησίας,
Ερωτώνται οι αρμόδιοι κ.κ. Υπουργοί:
1. Από την έναρξη της τρέχουσας προγραμματικής περιόδου και μέχρι σήμερα, πόσες μικρές και πολύ μικρές επιχειρήσεις της Μαγνησίας υπέβαλαν αίτηση και πόσες έλαβαν χρηματοδότηση από το ΕΣΠΑ, το Ταμείο Ανάκαμψης και τα εργαλεία της Ελληνικής Αναπτυξιακής Τράπεζας; Ποια ποσά εγκρίθηκαν και εκταμιεύθηκαν, ανά εργαλείο, κλάδο και μέγεθος επιχείρησης; Πόσες αιτήσεις απορρίφθηκαν και για ποιους βασικούς λόγους;
2. Προτίθενται να δημιουργήσουν ή να ενισχύσουν ειδικό εργαλείο κεφαλαίου κίνησης μέσω της Ελληνικής Αναπτυξιακής Τράπεζας, με προσιτό κόστος, περιορισμένες εξασφαλίσεις και κριτήρια προσαρμοσμένα στις μικρές και πολύ μικρές επιχειρήσεις; Με ποιους πόρους, όρους επιλεξιμότητας και χρονοδιάγραμμα; Πώς θα αντιμετωπιστούν εμπόδια πρόσβασης επιχειρήσεων που τηρούν ρυθμίσεις οφειλών;
3. Προτίθενται να θεσπίσουν ειδικό ακατάσχετο επαγγελματικό λογαριασμό για ατομικές επιχειρήσεις και νομικά πρόσωπα, με προστατευόμενο ποσό που θα καλύπτει τεκμηριωμένες δαπάνες μισθοδοσίας, προμηθευτών και βασικών λειτουργικών αναγκών; Με ποια κριτήρια και πότε;

Οι Ερωτώντες Βουλευτές

